अमेरिका में 'ब्लैक विडोज' चुराती थीं घोड़े, मुंबई में दीवार चढ़ने वाली स्पाइडरवुमन का खौफ
हाल ही में नेटफ्लिक्स पर ‘बराकुडा क्वींस’ नाम से एक क्राइम थ्रिलर सीरीज रिलीज हुई। लंबे समय से दर्शकों को इस स्वीडिश सीरीज का इंतजार था। यह कुख्यात महिला चाेरों के गैंग पर आधारित सीरीज है जिन्होंने हाईप्रोफाइल स्वीडिश लोगों को कई बार लूटा। दरअसल,
हाल ही में नेटफ्लिक्स पर ‘बराकुडा क्वींस’ नाम से एक क्राइम थ्रिलर सीरीज रिलीज हुई। लंबे समय से दर्शकों को इस स्वीडिश सीरीज का इंतजार था। यह कुख्यात महिला चाेरों के गैंग पर आधारित सीरीज है जिन्होंने हाईप्रोफाइल स्वीडिश लोगों को कई बार लूटा।
दरअसल, बराकुडा क्वींस की कहानी लोलो, क्लारा, फ्रिडा और मिया नाम की लड़कियों के इर्द-गिर्द घूमती है, जाे आपस में गहरी दोस्त होने के साथ-साथ धूम-धड़ाके के साथ पार्टियां भी करती हैं। लग्जरियस वैकेशन होटल में एक बार इन लड़कियों ने जमकर पार्टी की। भारी-भरकम बिल आया तो इन लड़कियों ने अपनी नई पड़ोसन को लूटने का प्लान बनाया। उसे लूटकर, वे उस होटल में उसका माल गिरवी रख देती हैं।
स्वीडन की रियल स्टोरी पर आधारित है बराकुडा क्वींस
बराकुडा क्वींस एक चोरों के एक गिरोह पर बेस्ड रियल स्टोरी है जो कि ‘लिडिंगोलिगन गैंग’ या ‘लिडिंगो लीग’ नाम से स्टॉकहोम में सक्रिय था। वेबसीरीज की इस स्टोरी को स्वीडन की राइटर कैमिला अहलग्रेन नाम की महिला ने लिखा।
यहां यह भी बता दें कि असलियत में यह गैंग पुरुषों का था, न कि महिलाओं का। लेकिन नेटफ्लिक्स की कहानी में दिलचस्पी बढ़ाने के लिए इसे लड़कियों के गैंग के तौर पर पेश किया गया है। 1990 के दशक में लिडिंगोलिगन गैंग के निशाने पर अक्सर स्वीडन के आलीशान और संपन्न घर हुआ करते थे।
चोरी करने के बाद जमकर शैंपेन पीते और खाली बोतलों को वहीं छोड़ देते
लिडिंगोलिगन गैंग का चोरी करने करने का अंदाज बेहद अलग था। वे जिस घर में चोरी करते, वहां का सामान उसी घर की कारों में ही पैक कर देते थे।
गिरोह अक्सर चोरी करने के बाद उस घर में बैठकर शैंपेन पीता और खाली बोतलों को अपनी निशानी के तौर पर जान-बूझकर छोड़ देता था। फिर, वो घर मालिक की गाड़ी में ही चोरी किए सामान को लेकर भाग जाते।
स्वीडिश मीडिया रिपोर्ट के मुताबिक, पुलिस ने ऐसी 50 चोरियां करने और 20 कारों के गायब करने का कनेक्शन लिडिंगोलिगन गैंग से जोड़ा है। लेकिन वर्षों बीत गए सबूतों के अभाव में लिडिंगोलिगन गैंग को पकड़ा नहीं जा सका।
करोड़ों की चोरियों को अंजाम दिया, पुलिस को अब तक नहीं मिले पुख्ता सबूत
ऐसा माना जाता है कि इस गैंग ने करीब 207 करोड़ रुपए की चोरियों को अंजाम दिया। हालांकि मीडिया रिपोर्ट्स में यह भी कहा गया है कि 2000 के दशक में लिडिंगोलिगन से जुड़े कई लोगों को गिरफ्तार किया गया। कुछ को उनके अपराधों की सजा भी मिली। फिर भी पुलिस अभी तक चोर और उनकी चोरियों के बीच पुख्ता लिंक जोड़ने में कामयाब नहीं हो पाई है। यानी पुलिस को भी भरोसा नहीं है कि असली चोर आज तक पकड़े गए हैं या नहीं।
खबर से जुड़े इस पोल में अपनी राय दें
नेटफ्लिक्स पर तो महिलाओं के नकली गैंग की कहानी बताई गई है, लेकिन दुनिया में में कई ऐसे महिला क्रिमिनल गैंग हुए हैं जिन्होंने एक इलाके से लेकर पूरे देश की पुलिस की नाक में दम कर दिया था। 
महिला गैंग 'फोर्टी एलिफेंट' लंदन में सक्रिय था
करीब 100 साल पहले चालीस चोर और फोर्टी एलिफेंट के नाम से मशहूर महिला गैंग का लंदन में आतंक हुआ करता था। यह गैंग दुकान में चोरी करने, जेब काटने और इसी तरह की कई चोरियां करता था।
अमेरिका में 'द ब्लैक विडोज' करती थीं चोरी-डकैती
19वीं सदी के दौरान अमेरिका में महिला अपराधियों का एक ग्रुप ‘द ब्लैक विडोज’ सक्रिय था। बेले स्टार नाम की महिला इस गैंग की सरगना थी जो कि घोड़े चोरी करने, डकैती और इसी तरह की अन्य गतिविधियों में शामिल थी।
न्यूयॉर्क में सक्रिय था इटैलियन अमेरिकी महिला गैंग
‘सिस्टर्स ऑफ द ब्लैक हैंड’ के नाम से मशहूर कुख्यात इटैलियन अमेरिकी गैंग 20वीं सदी के दौरान न्यूयॉर्क सिटी में सक्रिय था। यह गैंग भी पूरी तरह महिलाएं ही चलाती थीं। इसका नेतृत्व जोसेफाइन मैडम ब्लैक हैंड लियोन करती थी।
फ्रांस में महिला गैंग 'द मार्सेलीज माफिया' का था कहर
20वीं सदी के दौरान फ्रांस के मार्सेलीज में एक फीमेल क्राइम सिंडिकेट उभर कर सामने आया। ‘द मार्सेलीज माफिया’ नाम के इस गैंग को एक महिला मैडम जीजी ही लीड किया करती थी।
'द शंकिल बचर्स' में महिला ब्रिगेड की रही अहम भूमिका
‘द शंकिल बचर्स’ वैसे तो पूरी तरह एक महिला गैंग नहीं था लेकिन 1970 के दशक में यह उत्तरी आयरलैंड के बेलफास्ट में एक पैरामिलिट्री ग्रुप के तौर पर सक्रिय था। इस ग्रुप में महिलाओं का इस्तेमाल खास तरीके के लिए किया जाता था। ग्रुप की महिलाएं दुश्मन को लुभाने और हमले को अंजाम देने में मदद करती थीं। इन महिलाओं को वुमन्स ब्रिगेड कहा जाता था।
विदेश ही नहीं, भारत में भी समय-समय पर कई महिला गिरोह के कारनामे सामने आते रहे हैं।
6 साल पहले 8 महिलाओं के गिरोह ने 100 से ज्यादा चोरियां कीं
वर्ष 2017 और उससे पहले तक दिल्ली में 8 महिलाओं का गिरोह सक्रिय था। इस महिला गैंग का इतना खौफ था कि दिल्ली की महिलाएं दहशत में आ गई थीं। जब यह शबना नाम का महिला गैंग पुलिस की गिरफ्त में आया तो इनके तार दिल्ली के गोविंदपुरी और मध्य प्रदेश के राजगढ़ जिले से जुड़े मिले। इस गिरोह ने दिल्ली के विभिन्न जिलों में करीब 100 से अधिक वारदातों को अंजाम दिया था।
कोई कुंबल लगाने में माहिर तो किसी ने स्पाइडर वुमन बन की चोरी
बंटी चोर के नाम से मशहूर देविंदर कौर को घरों की ईंट निकालने में महारत हासिल थी। वह कुंबल लगाकर कीमती समान चोरी कर लिया करती थी। दिल्ली और आसपास के इलाकों में उसकी दहशत हुआ करती थी।
स्पाइडर वुमन के तौर पर प्रभा देवी मशहूर थी। वह बड़े-बड़े घरों की दीवारों पर बिना कोई देरी किए चढ़ जाया करती थी। मुंबई में उसने इस तरह कई चोरियों को अंजाम दिया। बैंक लूटने में माहिर आशा रानी और उसकी गैंग का भारत के कहर कई राज्यों में रहा।
हालांकि, ये सब पुलिस की गिरफ्त में आ गईं लेकिन इनके कारनामे भुलाए नहीं जा सकते।